送劉羲仲檢討歸南康
作者：翁挺
朝代：宋

paragraphs: 先生來東都，貌如林間鶴。
聞名今見之，信難塵中著。
諸儒紛藏寶，人進已反卻。
眇然千載事，獨與復商略。
斯人昔俊豪，世故熟斟酌。
冥棲二十年，不爲幽禪著。
秋風有所思，木落廬山脚。
豈爲菰蒓念，亦負溪友約。
清霜動車輪，不復生四角。
想見胸府間，天地瀉寥廓。
平生杜陵老，妙處倚山閣。
歲晚或相從，應分半巖壑。